Papildinājums

EEK un Andoras Apvienotās komitejas Lēmums Nr. 6/91 ir jāuzskata par daļu no Eiropas Savienības Oficiālā Vēstneša īpašā izdevuma latviešu valodā, 11. nodaļa, 01. sējums.

EEK UN ANDORAS APVIENOTĀS KOMITEJAS LĒMUMS Nr. 6/91

(1991. gada 12. jūlijs)

par pasākumiem, ko veic, lai piemērotu Nolīguma starp Kopienu un Andoru 15. pantā paredzēto savstarpējo palīdzību

(91/471/EEK)

APVIENOTĀ KOMITEJA,

ņemot vērā Eiropas Ekonomikas kopienas un Andoras Firstistes vēstuļu apmaiņas ceļā noslēgto nolīgumu un jo īpaši tā 15. panta 2. punktu,

tā kā nolīguma pareizai piemērošanai vajadzīga cieša sadarbība starp līgumslēdzēju pušu iestādēm, kas atbildīgas par minētā nolīguma noteikumu īstenošanu,

IR PIEŅĒMUSI ŠO LĒMUMU.

1. pants

Ar šo lēmumu nosaka procedūru, saskaņā ar kuru Kopienas un Andoras administratīvās iestādes, kas ir atbildīgas par nolīguma noteikumu īstenošanu, sadarbojas nolūkā panākt šo noteikumu ievērošanu.

2. pants

Šajā lēmumā:

— “noteikumi” ir visi nolīguma noteikumi, izņemot tā 11. panta noteikumus,

— “iesniedzēja iestāde” ir jebkuras nolīguma puses attiecīgā iestāde, kas iesniedz palīdzības lūgumu,

— “saņēmēja iestāde” ir jebkuras nolīguma puses attiecīgā iestāde, kas saņem palīdzības lūgumu.

3. pants

Pienākums sniegt šajā lēmumā norādīto palīdzību neietver apmaiņu ar informāciju vai dokumentiem, ko ieguvušas 1. pantā minētās administratīvās iestādes saskaņā ar pilnvarām, kuras tās īsteno pēc tiesas iestāžu pieprasījuma.

Taču, tā kā minētā palīdzība tiek sniegta, atbildot uz pieprasījumu, apmaiņa ar šādiem materiāliem notiek visos gadījumos, kad ir notikusi apspriešanās ar tiesu iestādēm un tās ir devušas savu piekrišanu.

I SADAĻA

PALĪDZĪBA, ATSAUCOTIES UZ LŪGUMU

4. pants

1. Saņēmēja iestāde pēc iesniedzējas iestādes lūguma sniedz tai visu informāciju, kas varētu tai palīdzēt izpildīt šā lēmuma 1. panta noteikumus.

2. Lai iegūtu pieprasīto informāciju, saņēmēja iestāde vai administratīvā iestāde, kurai saņēmēja iestāde ir nodevusi lietu, rīkojas saskaņā ar savām pilnvarām tā, kā tā rīkotos savā vārdā vai atbildot uz pieprasījumu no citas iestādes tās teritorijā.

5. pants

Saņēmēja iestāde nodod iesniedzējai iestādei pēc tās pieprasījuma jebkuru oficiālu paziņojumu, dokumentu vai šāda dokumenta apliecinātu kopiju, attiecībā uz kuru tai ir piekļuve vai kuru tā iegūst 4. panta 2. punktā norādītajā veidā, ja tas ir saistīts ar noteikumu jomā ietvertajām darbībām.

6. pants

1. Pēc iesniedzējas iestādes pieprasījuma saņēmēja iestāde paziņo adresātam vai organizē paziņošanu adresātam saskaņā ar tās teritorijā piemērojamiem priekšrakstiem par visiem administratīviem iestāžu aktiem vai lēmumiem, kas attiecas uz šo noteikumu izpildi.

2. Paziņojumu pieprasījumiem, kuros norādīts paziņojamā akta vai lēmuma priekšmets, pievieno tulkojumu oficiālajā valodā vai vienā no oficiālajām valodām teritorijā, kurā atrodas saņēmēja iestāde. Tas tomēr neietekmē saņēmējas iestādes tiesības atteikties sniegt šādu tulkojumu.

7. pants

Pēc iesniedzējas iestādes lūguma saņēmēja iestāde veic vai liek veikt īpašu uzraudzību:

a) personām, ko tur aizdomās par noteikumu pārkāpšanu, īpašu uzmanību veltot tam, kur šīs personas pārvietojas;

b) vietām, kurā preces ir novietotas apstākļos, kas dod iespēju pamatoti uzskatīt, ka ar tām varētu veikt darbības, ar kurām tiek pārkāpti noteikumi;

c) tādu preču kustībai, kas varētu būt iesaistītas darbībās, ar kurām tiek pārkāpti noteikumi;

d) transporta līdzekļiem, par kuriem ir pamatotas aizdomas, ka tie ir iesaistīti darbībās, ar kurām tiek pārkāpti noteikumi.

8. pants

Pēc iesniedzējas iestādes lūguma saņēmēja iestāde sniedz visu informāciju, kas tai ir pieejama vai kuru tā iegūst 4. panta 2. punktā norādītajā veidā, par plānotām vai notiekošām darbībām, par kurām iesniedzējai iestādei ir ziņas vai iemesls uzskatīt, ka ar tām tiek pārkāpti noteikumi. Šo informāciju sniedz kā ziņojumus un citus dokumentus, dokumentu apliecinātas kopijas vai izrakstus no tiem.

9. pants

1. Pēc iesniedzējas iestādes pieprasījuma saņēmēja iestāde veic vai liek veikt piemērotas izmeklēšanas darbībām, par kurām iesniedzējai iestādei ir ziņas vai iemesls uzskatīt, ka ar tām tiek pārkāpti noteikumi.

Veicot šādas izmeklēšanas, saņēmēja iestāde vai administratīvā iestāde, kurai saņēmēja iestāde ir nodevusi lietu, rīkojas saskaņā ar savām pilnvarām tā, kā tā rīkotos savā vārdā vai atbildot uz pieprasījumu no citas iestādes tās teritorijā.

Saņēmēja iestāde ziņo par izmeklēšanas rezultātiem iesniedzējai iestādei.

2. Pēc vienošanās starp iesniedzēju un saņēmēju iestādi ir iespējama iesniedzējas iestādes norīkoto amatpersonu klātbūtne 1. punktā pieminētajās izmeklēšanās.

10. pants

Pēc vienošanās ar iesniedzēju iestādi un saņēmēju iestādi un atbilstoši pēdējās noteiktajai procedūrai iesniedzējas iestādes pilnvarotās amatpersonas var saņemt informāciju 1. pantā minēto administratīvo iestāžu birojos, kas atrodas saņēmējas iestādes teritorijā. Šī informācija ir saistīta ar noteikumu izpildi, un tā ir nepieciešama iesniedzējai iestādei. To iegūst no dokumentiem, kuriem biroju personālam ir piekļuve. Amatpersonas var izgatavot šo dokumentu kopijas.

II SADAĻA

PIEDĀVĀTĀ PALĪDZĪBA

11. pants

Katras līgumslēdzējas puses attiecīgās iestādes palīdz otras līgumslēdzējas puses attiecīgajām iestādēm bez iepriekšēja palīdzības pieprasījuma saskaņā ar 12. un 13. pantā noteikto procedūru.

12. pants

Gadījumos, kad līgumslēdzējas puses attiecīgās iestādes to uzskata par lietderīgu nolūkā nodrošināt noteikumu ievērošanu, tās:

a) veic vai liek veikt 7. pantā aprakstīto īpašo uzraudzību tādā mērā, kā tas ir iespējams;

b) paziņo otras līgumslēdzējas puses attiecīgajām iestādēm visu tās rīcībā esošo informāciju, kas ir saistīta ar darbībām, kuras tās uzskata par noteikumu pārkāpumu. Šo informāciju sniedz kā ziņojumus un citus dokumentus, dokumentu apliecinātas kopijas vai izrakstus no tiem.

13. pants

Katras līgumslēdzējas puses attiecīgās iestādes bez kavēšanās nodod otras līgumslēdzējas puses iestādēm visu lietderīgo informāciju saistībā ar darbībām, kuras tās uzskata par noteikumu pārkāpumu, jo īpaši informāciju par šādās darbībās iesaistītajām precēm un jauniem resursiem vai metodēm, kas tiek izmantotas šādās darbībās.

III SADAĻA

NOBEIGUMA NOTEIKUMI

14. pants

1. Par šā lēmuma īstenošanu, tostarp pieprasījumu apstrādi un apmaiņu ar informāciju, atbild Andoras Firstistes galvenie muitas dienesti, no vienas puses, un Komisijas attiecīgās struktūras. Tie nosaka visus šim nolūkam vajadzīgos pasākumus un kārtību.

2. Līgumslēdzējas puses nodrošina viena otru ar attiecīgo iestāžu sarakstu, kas noteiktas 1. pantā minētajiem nolūkiem. Šo informāciju papildina ar to struktūru sarakstiem, kuras ir atbildīgas par to pārkāpumu novēršanu un atklāšanu, kas saistīti ar nolīguma noteikumiem. Šos sarakstus vajadzības gadījumā papildina.

Lai lēmuma izpildi padarītu pēc iespējas efektīvāku, līgumslēdzējas puses veic arī piemērotus pasākumus, lai attiecīgās struktūras spētu veidot personiskus kontaktus, kas iespējami veicinātu apmaiņu ar informāciju un pieprasījumu apstrādi.

3. Līgumslēdzējas puses informē viena otru par pasākumiem, kas veikti lēmuma izpildei.

15. pants

1. Šis lēmums līgumslēdzējām pusēm nenosaka pienākumu sniegt palīdzību gadījumos, kad šādas palīdzības sniegšana varētu kaitēt to sabiedriskajai kārtībai, drošībai vai citām līgumslēdzēju pušu vitālām interesēm.

2. Jebkurš atteikums sniegt palīdzību ir jāpamato.

16. pants

Dokumentus, kuri iesniedzami saskaņā ar šo lēmumu, ir iespējams aizstāt ar informāciju, kas jebkurā formā un tiem pašiem nolūkiem ir iegūta ar informācijas tehnoloģiju.

17. pants

1. Informācija, ko sniedz saskaņā ar šo lēmumu, ir konfidenciāla neatkarīgi no veida, kādā to sniedz. Tai piemēro noteikumus par profesionālo konfidencialitāti, un to aizsargā ar valstu tiesību aktiem, kas attiecībā uz līdzīga rakstura informāciju ir spēkā tajā līgumslēdzējā pusē, kura saņem informāciju, kā arī ar atbilstīgiem tiesību aktiem, ko piemēro Kopienas struktūrām.

Jo īpaši, pirmajā daļā minēto informāciju drīkst nosūtīt tikai tām personām līgumslēdzēju pušu teritorijās vai Kopienas iestādēs, kuru pienākumi paredz piekļuvi šādai informācijai. Tāpat minēto informāciju drīkst lietot tikai nolūkiem, kas minēti šajā lēmumā, ja vien iestāde, kas sniedz informāciju, nav izteikusi nepārprotamu piekrišanu citai kārtībai, un ar noteikumu, ka noteikumi, kas piemērojami teritorijā, kurā atrodas informāciju saņemošā iestāde, neaizliedz tās nodošanu tālāk vai izmantošanu.

2. Šā panta 1. punkts neaizliedz informāciju, kas iegūta saskaņā ar šo lēmumu, izmantot tiesiskās darbībās vai procedūrās, kas notiek sakarā ar noteikumu neievērošanu.

Līgumslēdzējas puses attiecīgo iestādi, kas sniedz konkrēto informāciju, nekavējoties informē par informācijas lietošanu šādā kontekstā.

18. pants

Līgumslēdzējas puses neiesniedz pieprasījumus par to izmaksu atlīdzināšanu, kas radušās šā lēmuma izpildes rezultātā, izņemot, ja vajadzīgs, maksas par ekspertu pakalpojumiem.

19. pants

Šis lēmums neskar to noteikumu piemērošanu, kas regulē līgumslēdzēju pušu savstarpējo tiesisko palīdzību krimināllietās.

20. pants

Par šā lēmuma pārvaldību ir atbildīga Apvienotā komiteja.

21. pants

Šis lēmums stājas spēkā 1991. gada 1. jūlijā.